FI Euroopan unionin virallinen lehti L 284/12

KOMISSION TÄYTÄNTÖÖNPANOASETUS (EU) N:o 1044/2013,

annettu 25 päivänä lokakuuta 2013,

asetuksen (EU) N:o 206/2010 liitteen IV muuttamisesta mehiläisemojen ja kimalaisemojen lähetyksiä koskevan eläinlääkärintodistuksen mallin osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa, siltä osin kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 17 artiklan 2 kohdan b alakohdan sekä 19 artiklan b kohdan,

sekä katsoo seuraavaa:

(1) Direktiivissä 92/65/ETY vahvistetaan eläinten terveyttä koskevat vaatimukset eläinten, siemennesteen, munasolujen ja alkioiden unionin sisäisessä kaupassa ja unioniin tuonnissa, siltä osin kuin niitä eivät koske sen liitteessä F mainittujen erityisten unionin säädösten eläinten terveyttä koskevat vaatimukset.

(2) Mehiläisten varroatoosi (varroapunkki) on lueteltu direktiivin 92/65/ETY liitteessä B. Tautia aiheuttavat Varroa-suvun punkit, jotka ovat ulkoloisia, ja sitä on raportoitu maailmanlaajuisesti.

(3) Komission asetuksessa (EU) N:o 206/2010 (2) vahvistetaan eläinlääkärintodistuksia koskevat vaatimukset, joita sovelletaan tiettyjä eläviä eläimiä sisältävien lähetysten tuonnissa unioniin. Asetuksen (EU) N:o 206/2010 liitteessä IV olevassa 2 osassa vahvistetaan eläinlääkärintodistus QUE, joka on liitettävä mehiläisemoja ja kimalaisemoja (Apis mellifera ja Bombus spp.) sisältäviin lähetyksiin.

(4) Jäsenvaltioiden tietyt alueet on komission täytäntöönpanopäätöksellä 2013/503/EU (3) tunnustettu varroa-vapaiksi alueiksi. Mainitussa päätöksessä säädetyissä kaupan lisätakeissa, joilla suojataan kyseisten alueiden varroa-vapaata asemaa, säädetään, että jäsenvaltioiden on kiellettävä mehiläisemoja ja niiden työläisiä sisältävien lähetysten tuonti unioniin, kun lähetysten lopulliseksi määräpaikaksi on ilmoitettu varroa-vapaa alue.

(5) Asetuksen (EU) N:o 206/2010 liitteessä IV olevassa 2 osassa vahvistettua eläinlääkärintodistusta QUE olisi sen vuoksi muutettava.

(6) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EU) N:o 206/2010 liitteessä IV olevassa 2 osassa vahvistettu eläinlääkärintodistus QUE tämän asetuksen liitteessä olevalla tekstillä.

2 artikla

Sallitaan siirtymäkautena 30 päivään toukokuuta 2014 asti sellaisten asetuksen (EU) N:o 206/2010 7 artiklan 3 kohdan a alakohdassa tarkoitettujen mehiläisiä sisältävien lähetysten tuonti unioniin, joiden mukana on eläinlääkärintodistus, joka on täytetty ja allekirjoitettu asetuksen (EU) N:o 206/2010 liitteessä IV olevassa 2 osassa vahvistetun QUE-mallin, sellaisena kuin se on ennen tämän asetuksen voimaantuloa, mukaisesti.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä lokakuuta 2013. Komission puolesta Puheenjohtaja José Manuel BARROSO

(1) EYVL L 268, 14.9.1992, s. 54.

(2) Komission asetus (EU) N:o 206/2010, annettu 12 päivänä maaliskuuta 2010, sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista (EUVL L 73, 20.3.2010, s. 1).

(3) Komission täytäntöönpanopäätös 2013/503/EU, annettu 11 päivänä lokakuuta 2013, unionin osien tunnustamisesta mehiläisten varroa-vapaaksi alueeksi sekä varroa-vapaan aseman suojaamiseksi tarvittavien lisätakuiden vahvistamisesta unionin sisäkaupassa ja tuonnissa (EUVL L 273, 15.10.2013, s. 38).